Bekymret over selvmord blant israelske soldater
Dyster statistikk i en ny rapport utarbeidet for Knesset viser at 110 unge menn og 13 unge kvinner tok livet sitt mens de tjenestegjorde i det israelske forsvaret i perioden fra 2007 til og med 2012, skriver Haaretz.- Selvmordsraten blant etiopiske jøder er høy og det tyder på et alvorlig problem, sier Yoel Razbozov som leder komiteen for innvandring og integrering i den israelske nasjonalforsamlingen. Razbozov vil nå innkalle til et hastemøte i komiteen for å diskutere den nye selvmordsrapporten. - Det fins soldater som ikke har noen, og nye immigranter som ofte er i en svært vanskelig situasjon. Disse soldatene kommer til tider til et punkt der de føler seg totalt hjelpeløse, sier Razbozov. - Vi må finne ut hvordan forsvaret ser på dette problemet og vi må vurdere hvordan vi skal løse det, sier han. Selvmordsraten blant soldater som har immigrert fra det tidligere Sovjetunionen er ifølge Knesset-rapporten dobbelt så høy som blant israelskfødte soldater, mens raten blant immigranter fra Etiopia er mellom fem og ti ganger så høy.
123 israelske soldater har begått selvmord de siste seks årene, og en stor andel av dem var innvandrere. Det bekymrer Israels folkevalgte.